Yɛadi kan ahunu ahemfo dunsia a wɔadi Asanteman so firi tete bɛsi ɛnnɛ no nyinaa. Ɛnnɛ nso, yɛrebɛtoa yɛn adesua no so ahwɛ ahemmaa ahodoɔ a wɔadi Asanteman so no nyinaa.
Akanfoɔ amammerɛ mu no, ɔhemmaa yɛ onipa baako a ɔdi ahennie mu akotene pa ara. Ɛkɔba sɛ adwa tɔ a, Gyaasehene bisa ɔhene foforɔ ase firi Kurontihene hɔ, na Kuronti nso abisa afiri Ɔbaapanin anaa ɔbaahemmaa hɔ. Yei kyerɛ sɛ, ɛyɛ ɔbaahemmaa na sɛ adwa tɔ a, ɔhwɛ adehyeɛ abusua no mu paw ɔbarima a ɔfata ahennie no.
Deɛ nti a ɛte saa ne sɛ, Ɔbaapanin anaa Ɔbaahemmaa biara yɛ ɔhene maame anaa ne nuabaa. Ɛsiane sɛ ɔhemmaa yɛ ɔhene mogya anaa ne busuani nti, ɔno pa ara ne onipa a ɔfata sɛ ɔkyerɛ ɔdehyeɛ a ɔfata ahennie no ɛfiri sɛ, popokyikyie firi nsuo ase bɛse sɛ ɔdɛnkyɛm awu a, yɛnnye no akyinnye.
Afei nso, sɛ yɛfa ahemfie mpanimfoɔ no nyinaa a, Ɔhemmaa ka wɔn a wɔbɛn ɔhene no ho pa ara nti berɛ a ɛho bɛhia biara, ɔde afotuo a ɛfata ma ɔhene sɛdeɛ ɛsɛ. Bio, sɛ ɔhene tia ne nan akyi a, Ɔbaahemmaa ne Kurontihene na wɔhwɛ bu ɔman anaa kuro no. Ɔhemmaa adwuma titire baako nso ne sɛ, ɔno na bragorɔ ho nhyehyɛeɛ nyinaa hyɛ ne nsa.
Deɛ yɛaka yi nyinaa kyerɛ sɛ, ɔhemmaa yɛ onipa a Akanfoɔ nni ne ho agorɔ koraa. Yei nti, ɛfiri berɛ a Asanteman ahennie firii aseɛ no nyinaa, wɔanya mmaa mpanimfoɔ binom a wɔne ahemfo ahodoɔ no adi adeɛ. Ahemmaa a wɔadi adeɛ wɔ Asanteman mu firi tete bɛsi ɛnnɛ no nyinaa na wɔdidi soɔ yi:
1. Nana Nyaako Kusiamoa (1701 – 1722)
2. Nana Nkatia Abamo (1722 – 1740)
3. Nana Akua Afriyie (1740 – 1768)
4. Nana Konadu Yiadom I (1768 – 1809)
5. Nana Akosua Adoma (1809 – 1819)
6. Nana Amma Serwaa I (1819 – 1928)
7. Nana Yaa Dufie (1828 – 1836)
8. Nana Afia Sarpong (1836 – 1857)
9. Nana Afia Kobi I (1857 – 1880)
10. Nana Yaa Akyaa (1880 – 1917)
11. Nana Konadu Yiadom II (1917 – 1945)
12. Nana Amma Serwaa Nyarko II (1945 – 1977)
13. Nana Afia Kobi Serwaa Ampem (1977 – 2016)
14. Nana Konadu Yiadom III (2016 – bɛsi ɛnnɛ)
Mmaa mpanimfoɔ a yɛabobɔ wɔn din yinom ne ahemmaa dunan a wɔadi Asanteman ahemmaa adwa no firi tete bɛsi ɛnnɛ.
Menim sɛ ɛnnɛ nso, woasua Asanteman abakɔsɛm foforɔ bi. Aane, tete wɔ bi ka, tete wɔ bi kyerɛ. Deɛ ɔnnim sua a, ɔhunu.
